Luka 22:1-71
7 Sikoyo mokolo ya bagato ezangi levire ekómaki, mokolo oyo mbeka ya elekeli esengelaki kopesama; 8 mpe atindaki Petro ná Yoane, alobi: “Bókende mpe bóbongisela biso elekeli mpo tólya yango.” 9 Balobaki na ye ete: “Epai wapi olingi tóbongisa yango?” 10 Ye alobaki na bango ete: “Talá! Ntango bokokɔta na engumba moto moko oyo amemi mbɛki ya mai akokutana na bino. Bólanda ye na ndako oyo akokɔta. 11 Mpe bosengeli koloba na nkolo ya ndako ete: ‘Moteyi alobi na yo ete: “Wapi ndako ya koyamba bapaya epai nakoki kolya elekeli elongo na bayekoli na ngai?”’ 12 Mpe moto yango akolakisa bino shambrɛ moko monene ya likoló oyo ezali na biloko nyonso. Bóbongisa yango kuna.” 13 Bongo bakendaki mpe bakutaki makambo kaka ndenge alobaki na bango, mpe babongisaki elekeli.
14 Nsukansuka ntango ngonga ekokaki, afandaki na mesa elongo na bantoma na ye. 15 Mpe alobaki na bango ete: “Nazalaki na mposa makasi ya kolya elekeli oyo esika moko na bino liboso ete namona mpasi; 16 mpo nazali koyebisa bino ete: Nakolya yango lisusu te tii makambo nyonso oyo ezali na boyokani na yango ekokokisama na bokonzi ya Nzambe.” 17 Mpe, azwaki kɔpɔ, apesaki matɔndi mpe alobaki ete: “Bókamata yango mpe bólekisela yango mokomoko na bino; 18 mpo nazali koyebisa bino ete: Banda sikoyo nakomɛla lisusu eloko oyo euti na nzete ya vinyo te tii ntango bokonzi ya Nzambe ekoya.”
19 Lisusu, akamataki limpa, apesaki matɔndi, abukaki yango, mpe apesaki bango yango, alobaki ete: “Oyo elakisi nzoto na ngai oyo ekokabama mpo na bino. Bókoba kosala boye mpo na kokanisa ngai.” 20 Lisusu, ndenge moko mpe mpo na kɔpɔ ntango basilisaki bilei ya mpokwa, alobaki ete: “Kɔpɔ oyo elakisi kondimana ya sika na nzela ya makila na ngai, oyo ekosopama mpo na bino.
21 “Kasi talá! lobɔkɔ ya moto oyo akotɛka ngai ezali esika moko na ngai na mesa. 22 Mpo Mwana ya moto azali kokende ndenge ekatamá; kasi mawa na moto oyo azali kotɛka ye!” 23 Bongo babandaki kotunana mpo na koyeba nani mpenza na kati na bango alingaki kosala likambo yango.
24 Sikoyo, ntembe makasi ebimaki mpe na kati na bango mpo na koyeba nani na kati na bango amonani ete aleki bango nyonso. 25 Kasi alobaki na bango ete: “Bakonzi ya bikólo balakisaka bango bokonzi na bango, mpe baoyo bayangelaka bango babengami Bato Malamu. 26 Nzokande bino bosengeli kozala bongo te. Kasi moto oyo aleki na kati na bino akóma lokola leki ya nsuka mpenza, mpe moto oyo azali kosala lokola mokonzi azala lokola mosali. 27 Mpo nani aleki, moto oyo afandi na mesa to oyo azali mosali? Moto oyo afandi na mesa, boye te? Kasi ngai nazali mosali na katikati na bino.
28 “Nzokande, bino bozali bato oyo bokangami na ngai makasi na komekama na ngai; 29 mpe nazali kosala kondimana ná bino, ndenge mpe Tata na ngai asali kondimana ná ngai, mpo na bokonzi, 30 mpo bólya mpe bómɛla na mesa na ngai na bokonzi na ngai, mpe bófanda na bakiti ya bokonzi mpo na kosambisa mabota zomi na mibale ya Yisraele.
31 “Simo, Simo, talá! Satana asɛngi azwa bino mpo apupola bino lokola blé. 32 Kasi nasaleli yo lilɔmbɔ ete kondima na yo elɛmba te; mpe yo, ntango okozonga, lendisá bandeko na yo.” 33 Bongo alobaki na ye ete: “Nkolo, nandimi kokende elongo na yo na bolɔkɔ mpe na liwa.” 34 Kasi alobaki ete: “Nazali koyebisa yo, Petro ete: Nsoso ekolela te lelo liboso owangana mbala misato ete oyebi ngai te.”
35 Alobaki na bango lisusu ete: “Ntango natindaki bino na pɔtɔmɔni te, na saki ya bilei te, na basandale mpe te, bozangaki nde eloko moko?” Bango balobaki ete: “Te!” 36 Mpe alobaki na bango ete: “Kasi sikoyo moto oyo azali na pɔtɔmɔni azwa yango, ndenge moko mpe saki ya bilei; mpe moto oyo azangi mopanga atɛka elamba na ye ya likoló mpe asomba moko. 37 Mpo nazali koyebisa bino ete oyo ekomamá esengeli kokokisama epai na ngai, elingi koloba ete: ‘Mpe atángamaki esika moko na bato oyo babukaka mibeko.’ Mpo oyo etali ngai ezali kokokisama.” 38 Bongo balobaki ete: “Nkolo, talá! mipanga mibale yango oyo.” Alobaki na bango ete: “Ekoki.”
39 Abimaki akei na Ngomba ya Olive ndenge ameseni kokende; bongo bayekoli mpe balandaki ye. 40 Ntango akómaki na esika yango alobaki na bango ete: “Bókoba kobondela, mpo bókwea na komekama te.” 41 Mpe ye moko akendaki mwa mosika na bango, mpe agumbaki mabɔlɔngɔ mpe abandaki kobondela 42 ete: “Tata, soki olingi, longolelá ngai kɔpɔ oyo. Nzokande, ezala mokano na ngai te, kasi oyo ya yo esalema.” 43 Bongo anzelu moko autaki na likoló abimeli ye mpe alendisi ye. 44 Kasi lokola atungisamaki mingi mpenza akobaki kobondela na molende koleka; mpe motoki na ye ekómaki lokola matangá ya makila oyo ezalaki kokwea na nse. 45 Mpe atɛlɛmaki ntango asilisaki kobondela, akendaki epai bayekoli na ye bazalaki mpe akutaki bango balali mpɔngi mpo balɛmbi na mawa; 46 mpe alobaki na bango ete: “Mpo na nini bozali kolala mpɔngi? Bótɛlɛma mpe bókoba kobondela, mpo bókwea na komekama te.”
47 Ntango azalaki naino koloba, talá! ebele ya bato, mpe moto oyo babengi Yudasi, moko ya bantoma zomi na mibale, azalaki kotambola liboso na bango; mpe apusanaki epai ya Yesu mpo na kopwɛpwa ye. 48 Kasi Yesu alobaki na ye ete: “Yudasi, ozali kotɛka Mwana ya moto na lipwɛpwɛ?” 49 Ntango baoyo bazalaki zingazinga na ye bamonaki likambo oyo elingaki kobima, balobaki ete: “Nkolo, tóbɛta na mopanga?” 50 Moko na bango kutu abɛtaki moombo ya nganga-nzambe monene mpe akataki ye litoi ya mobali. 51 Kasi Yesu azongisaki ete: “Bótika, ekoki.” Mpe asimbaki litoi yango mpe abikisaki ye. 52 Bongo Yesu alobaki na banganga-nzambe bakonzi mpe bakapitɛni ya tempelo mpe mikóló oyo bayaki kuna mpo na kokanga ye ete: “Bobimi na mipanga mpe na mangenda lokola nde boyeli moyibi moko boye? 53 Ntango nazalaki elongo na bino na tempelo mokolo na mokolo bosembolaki lobɔkɔ na bino te mpo na kokanga ngai. Kasi oyo ezali ngonga na bino mpe bokonzi ya molili.”
54 Bongo bakangaki ye, bakei na ye mpe bakɔtisi ye na ndako ya nganga-nzambe monene; kasi Petro azalaki kolanda na mosika. 55 Ntango bapelisaki mɔtɔ na katikati ya lopango mpe bafandaki bango nyonso esika moko, Petro afandaki na kati na bango. 56 Kasi mwana mwasi moko ya mosala amonaki ye afandi pene na mɔtɔ oyo ezalaki kongɛngisa mpe atalaki ye malamumalamu mpe alobaki ete: “Moto oyo mpe azalaki elongo na ye.” 57 Kasi awanganaki yango, alobi: “Mwasi, nayebi ye te.” 58 Mpe nsima ya mwa ntango moto mosusu amonaki ye mpe alobaki ete: “Yo mpe ozali moko na bango.” Kasi Petro alobaki ete: “Mobali, ngai te.” 59 Mpe nsima ya ngonga soki moko, moto mosusu abandaki kotingama makasi ete: “Ya solo mpenza moto oyo mpe azalaki elongo na ye; kutu, azali Mogalile!” 60 Kasi Petro alobaki ete: “Mobali, nayebi makambo oyo ozali koloba te.” Mpe na ntango wana kaka, ntango azalaki naino koloba, nsoso eleli. 61 Mpe Nkolo abalukaki atali Petro, mpe Petro akanisaki lisusu liloba ya Nkolo ntango alobaki na ye ete: “Liboso nsoso elela lelo okowangana ngai mbala misato.” 62 Mpe abimaki na libándá mpe alelaki na mawa makasi.
63 Nzokande mibali oyo bazalaki kokɛngɛla ye babandaki kosɛka ye mpe kobɛta ye; 64 mpe nsima ya kozipa ye elongi bazalaki kotuna mpe koloba ete: “Sakolá. Nani abɛti yo?” 65 Mpe bazalaki koloba makambo mosusu mingi mpo na kofinga ye.
66 Nsukansuka ntango ntɔngɔ etanaki, liyangani ya mikóló ya bato, banganga-nzambe bakonzi mpe bakomeli, basanganaki esika moko, mpe bamemaki ye na makasi na ndako na bango ya Sanedrina, balobi: 67 “Soki ozali Kristo, yebisá biso.” Kasi ye alobaki na bango ete: “Ata soki nayebisi bino, bokondima yango ata moke te. 68 Lisusu, soki ngai natuni bino motuna, bokopesa eyano ata moke te. 69 Nzokande, banda sikoyo, Mwana ya moto akofanda na lobɔkɔ ya mobali ya Nzambe oyo etondi na nguya.” 70 Bongo bango nyonso balobaki ete: “Boye yo ozali Mwana ya Nzambe?” Alobaki na bango ete: “Bino moko bozali koloba ete ngai nazali ye.” 71 Balobaki ete: “Ntina nini tóluka lisusu litatoli? Mpo biso moko toyoki yango na monɔkɔ na ye moko.”
cjk_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn